
A nők és férfiak eltérő kommunikációs stratégiájából jelentkező verbális agresszió vizsgálata a párkapcsolatokban

REZÜMÉ
Dolgozatomban a nők és a férfiak eltérő kommunikációs stratégiájából jelentkező verbális agresszió megjelenését vizsgáltam a párkapcsolatokon belül.
Az általam feltett kérdések megvizsgálásához szükséges volt a férfiak és nők közötti kommunikációs különbségek meghatározása, majd a konfliktus meghatározása, továbbá a kérdéskört abban az esetben is megvizsgáltam, amikor harmadik személy beavatkozására kerül sor egy konfliktus során, valamint az emberi agressziót, és az agresszív kommunikációt határoztam meg elméleti keretként.
Kutatásom során kérdőíves interjút készítettem, melynek alanyai levelező tagozatos főiskolai, valamint egyetemi hallgatók voltak, nők és férfiak egyaránt.
Az általam végzett kutatásból kiderült, hogy a nők és a férfiak esetében a verbális agresszió használatának gyakorisága között jelentős különbség van, a férfiak verbálisan agresszívabbak a nőknél. Az eredmények alátámasztották, hogy azoknál az embereknél, akik magas minőségű párkapcsolatban élnek, ritkábban fordul elő konfliktus. A kutatási eredmények megcáfolták azt a feltevésemet, miszerint a verbális agresszió kevésbé intenzív a magas minőségű párkapcsolatokban, mint az alacsony minőségű párkapcsolatokban.
Az eredményekből kiderült, hogy a nők és a férfiak egyaránt megosztják a párkapcsolataikban megjelenő problémát kívülálló, harmadik személlyel.



